3. O lokela ho kgutlisetsa bana tumelong ya bontata bona. 8 Nahana ka tlaleho ea Noe. Jehova o ile a mo fa polane le litaelo tse hlakileng tsa ho haha areka e khōlō e neng e tla mo pholosa hammoho le ba lelapa la hae. Molimo o ile a boela a bontša hore o rata lelapa lohle la batho ha a ne a laela Noe hore e be “’moleli oa ho loka.” (2 Pet. 2:5) Ho hlakile hore molaetsa oa Noe o ne o akarelletsa hore batho ba bake o bile o ba lemosa ka timetso e tlang, empa ha baa ka ba o ela hloko. Noe le ba lelapa la hae ba ile ba qeta lilemo tse mashome ba phela har’a batho ba mabifi le ba boitšoaro bo hlephileng. Kaha Jehova ke Ntate ea tsotellang, o ile a sireletsa batho bao ba robeli ba tšepahalang le ho ba hlohonolofatsa. Jehova o ile a tlisa Moroallo lefatšeng, ’me a bonahatsa matla a hae ho batho ba marabele le mangeloi a khopo. Ho hlakile hore Jehova o ne a laola lintho.—Gen. 7:17-24.